**Všeobecne záväzné nariadenie**

**Trhový poriadok o podmienkach predaja výrobkov a poskytovaní služieb**

 **na príležitostnom trhu - jarmoku v obci Závod**

Obecné zastupiteľstvo v Závode podľa §6 ods.1 zákona SNR č. 369/90 Zb. o obecnom zriadení v znení neskorších zmien a doplnkov, § 3 ods. 3 zákona NR SR č. 178/98 Z.z. v znení neskorších predpisov o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní v znení neskorších predpisov, vydáva toto všeobecne záväzné nariadenie, ktorým určuje Trhový poriadok o podmienkach predaja výrobkov a poskytovania služieb na príležitostnom trhu v obci Závod.

**Čl. 1**

**Úvodné ustanovenie**

Toto Všeobecne záväzné nariadenie upravuje podmienky predaja na jarmoku, ktorý organizuje obec Závod pre osoby predávajúce a poskytujúce služby.

Organizačne jarmok zabezpečuje Kultúrno-športová komisia pri OZ v Závode. Počas konania jarmoku sú organizátori riadne označení.

**Čl. 2**

**Príležitostné trhy v obci**

Obec zriaďuje príležitostné trhy pri príležitosti konania sa týchto akcií:

a) Závodský jarmok – Závodské Bezchleba hody,

b) Hody na Michala,

c) Vianočné trhy.

Povolenie k ďalším príležitostným trhom vydáva obec na základe žiadosti podľa individuálneho posúdenia.

**Čl. 3**

**Predajná doba**

l. Príležitostné trhy majú nasledovnú predajnú dobu:

sobota od 8.00 do 16.00 hod.

Predajnú dobu stánkov s občerstvením môžu organizátori primerane predĺžiť v súvislosti s ostatnými kultúrnymi a športovými akciami prebiehajúcimi v dňoch konania jarmoku.

2. Termín konania Závodských Bezchleba hodov a Vianočných trhov je vždy v sobotu podľa Plánu kultúrnych aktivít v danom kalendárnom roku.

3. Termín iného jarmoku určí Obecné zastupiteľstvo dodatkom k VZN.

**Čl. 4**

**Oprávnenie na predaj**

Na jarmoku môžu predávať výrobky a poskytovať služby na základe rozhodnutia obce:

a) osoby staršie ako 18 rokov,

b) fyzické osoby a právnické osoby oprávnené na podnikanie podľa zákona č. 455/1991 Zb. o

živnostenskom podnikaní v znení neskorších predpisov a ostatné organizácie oprávnené

vykonávať obchodnú činnosť v zmysle zákona č. 513/1991 Zb. (Obchodný zákonník),

c) fyzické osoby predávajúce rastlinné a živočíšne výrobky z vlastnej pestovateľskej

alebo chovateľskej činnosti, len v prípade, že to nie je v rozpore s ustanoveniami nariadenia vlády SR č. 306/2011 Z. z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam, a to:

- samostatne hospodáriaci roľníci / na základe Osvedčenia SHR vydaného podľa zákona č.

105/1990 Zb. o súkromnom podnikaní občanov v znení neskorších predpisov

- drobnochovatelia a pestovatelia

d) autori ľudových umeleckých predmetov bez podnikateľského oprávnenia v zmysle zákona č. 618/2003 Z.z. - autorský zákon

e) občania predávajúci vlastné použité výrobky v primeranom množstve medzi sebou

f) fyzické a právnické osoby, ktoré poskytujú rôzne druhy pohostinských služieb a predaj

potravín, na základe rozhodnutia Regionálneho úradu verejného zdravotníctva.

**Čl. 5**

**Sortiment a obmedzenie predaja**

1. Na jarmoku možno ponúknuť na predaj bez obmedzenia podmienok nasledovný tovar :

a) rastlinné výrobky z pestovateľskej činnosti - ovocie, zeleninu, ktoré vyhovujú hygienickým

požiadavkám v zmysle platných predpisov,

b) poľnohospodárske výrobky - kvety, priesady, sadenice, ozdobné kry, semená, a pod.

c) všeobecne známe liečivé rastliny/napr. lipový kvet,podbeľ,atď./ možno predávať za

podmienky,že nebudú označené ako liečivé rastliny ale iba botanickým názvom rastliny a

predávajúci nebude pri predaji uvádzať na aké ochorenie sa rastlina môže použiť,

d) ľudovoumelecké, umelecké, úžitkové, ozdobné predmety,

e) vlastné spotrebné výrobky občania medzi sebou.

2. Tovar, pri predaji ktorého sa vyžaduje osvedčenie - atest :

a) huby, možno predávať len na základe osvedčenia o odbornej spôsobilosti, ktoré vydal miestne príslušný regionálny úrad verejného zdravotníctva v zmysle §15 ods. 3 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov,

b) včelí med, môžu predávať iba právnické osoby, alebo fyzické osoby, ktoré majú svoju činnosť zaregistrovanú v zmysle ustanovení zákona č. 39/2007 Z. z. o veterinárnej starostlivosti, prípadne nariadenia vlády SR č. 360/2011 Z. z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam (výrobcovia a baliarne medu), alebo zaregistrovanú podľa zákona o potravinách č. 152/1995 Z. z. v znení neskorších predpisov (len predajcovia),

c) výrobky z ovocia, zeleniny (kompóty, sirupy a pod) môžu predávať iba právnické alebo fyzické osoby, ktoré majú svoju činnosť zaregistrovanú v zmysle ustanovení zákona č. 152/1995 Z. z. o potravinách v znení neskorších predpisov a schválenú miestne príslušným regionálnym úradom verejného zdravotníctva,

d) všetky spotrebné výrobky, najmä textilné, odevné výrobky, obuv, domáce potreby, elektrotechnické výrobky, výrobky spotrebnej elektroniky, drobný tovar, papierenské výrobky, kozmetika, drogériový tovar, športové potreby a hračky.

**Čl. 6**

**Zákaz predaja**

Na jarmoku sa zakazuje predávať:

a) rýchlokaziace sa a epidemiologicky chúlostivé poživatiny,

b) tabak a tabakové výrobky,

c) lieh, destiláty a spotrebiteľsky balené alkoholické nápoje,

d) chránené druhy živočíchov a nebezpečné živočíchy,

e) tlač a iné veci, ktoré ohrozujú mravnosť,

f) lieky,

g) jedy, omamné a psychotropné látky,

h) zbrane, strelivo, výbušniny a všetky druhy zábavnej pyrotechniky,

i) tovar nekvalitný, ohrozujúci zdravie spotrebiteľov a tovar, u ktorého sa nepreukáže legálny

spôsob nadobudnutia,

j) živé zvieratá (s výnimkou predaja vianočných rýb) - zákaz sa nevzťahuje na predaj sladkovodných rýb pri splnení podmienky, že predajca predložil súhlasné stanovisko príslušnej regionálnej veterinárnej a potravinovej správy,

k) automobily, motocykle, ich súčiastky a príslušenstvo,

l) o obmedzeniach niektorých podávaných druhov potravín môže rozhodnúť príslušný orgán

na ochranu zdravia podľa momentálnej epidemiologickej situácie.

**Čl. 7**

**Podmienky predaja**

1. Fyzické a právnické osoby predávajúce na jarmoku sú povinné dodržiavať hygienické, veterinárne a potravinárske predpisy, nariadenia z oblasti obchodu, cien a poplatkov a všetky ostatné súvisiace predpisy a podriadiť sa kontrole oprávnenými osobami.

2. Podmienkou predaja na jarmoku je zaplatenie príslušného poplatku v zmysle VZN o miestnych daniach.

3. Predaj na jarmoku sa bude uskutočňovať z vlastného prenosného predajného zariadenia.

4. Tovar, ktorý je ponúkaný na predaj, musí byť bezchybný, musí mať predpísanú akosť.

5. Všetky fyzické a právnické osoby, používať elektronickú registračnú pokladňu mimo fyzických osôb uvedených v čl. 4 písm c.) a d.) tohto VZN.

6. Všetky fyzické a právnické osoby, na ktoré sa vzťahujú ustanovenia osobitných predpisov -

zákon č. 455/1991 Zb. v znení neskorších predpisov, a zákon NR SR č. 270 /1995 Z.z. o štátnom jazyku sú povinné viesť autorizovanú inšpekčnú knihu.

7. Stánky predávajúce tovar musia byť vybavené vhodnými predajnými pultami a regálmi tak,

aby predávaný tovar nebol skladovaný na zemi.

8.Poživatiny a nápoje môžu byť predávané iba v jednorázových nenávratných obaloch a pohároch.

9. Na skladovanie poživatín - mäsových výrobkov, mäsa, mliečnych výrobkov, musia byť použité chladiace zariadenia.

10. Priamo konzumovateľné potraviny musia byť pri vystavovaní chránené pred kontamináciou, t.j. zakryté vhodným obalom.

11. Poplatky za prenájom miesta počas konania jarmoku sú súčasťou Všeobecne záväzného nariadenia o miestnych daniach.

**Čl. 8**

**Povinnosti predávajúcich**

Predávajúci je povinný:

a) dodržiavať podmienky predaja,

b) predávať na predajnom mieste určenom poriadateľom jarmoku,

c) označiť predajný stánok menom a adresou fyzickej, alebo právnickej osoby zodpovednej za

predaj tovaru, alebo poskytovanie služieb,

d) dodržiavať predpisy v oblasti poplatkov, hygienické, potravinárské, veterinárne a bezpečnostné predpisy,

e) tovar viditeľne označiť cenovkami, zabezpečiť predaj v súlade s cenovými predpismi a ceny správne účtovať, nesmie udávať o tovare nepravdivé údaje s úmyslom poškodiť spotrebiteľa,

f) uvádzať o predávanom tovare iba pravdivé údaje,

g) predávať výrobky v správnej hmotnosti, miere a množstve, umožniť kupujúcemu overiť si

správnosť týchto údajov, používať iba váhy a miery opatrené platnou ciachou,

h) udržiavať predajné miesto počas predaja v čistote a poriadku a po ukončení ho uviesť do pôvodného stavu,

i) umožniť kontrolným orgánom a orgánom dozoru vykonanie kontroly dodržiavania stanovených podmienok predaja tovaru a poskytovania služieb,

j) na vyžiadanie predložiť kontrolnému orgánu a orgánu dozoru potrebné doklady:

- občiansky preukaz,

- živnostenské oprávnenie,

- pracovnú zmluvu, ak predávajúci nemá povolenie k podnikaniu,

- potvrdenie príslušného obecného úradu o vlastníctve pôdy,

- doklad o nadobudnutí predávaného tovaru. Doklad sa nevyžaduje, ak sa jedná o predaj vlastných použitých výrobkov medzi občanmi v primeranom množstve.

- zdravotný preukaz, ak to vyžaduje povaha predávaného tovaru,

- potvrdenie o zaplatení predajného miesta,

- osvedčenie o poznaní húb,

- doklad o akosti tovaru a kontrole jeho zdravotnej nezávadnosti,

- veterinárne osvedčenie, stanovisko Regionálneho úradu verejného zdravotníctva.

- autorizovanú inšpekčnú knihu,

k) stráženie stánkov a tovaru v nich počas trvania jarmoku i v ostatnom čase si zabezpečuje každý účastník individuálne a na vlastné náklady,

l) za nedodržanie všeobecne záväzných predpisov, nariadení a pokynov organizátorov jarmoku bude predávajúci vylúčený z jarmoku, bez nároku na vrátenie poplatku,

m) predajné miesto sa rezervuje len do 8.30 hod. dňa konania jarmoku, pri nedodržaní tejto doby bude predajné miesto obsadené iným predajcom.

**Čl. 9**

**Práva a povinnosti poriadateľa jarmoku**

1. Poriadateľ jarmoku – Obec Závod je povinná zabezpečiť:

a) sociálne zariadenia pre predávajúcich a kupujúcich,

b) dostatok odpadových nádob na uskladnenie odpadkov,

c) trvale udržiavať v čistote a poriadku priestory konania jarmoku, poskytnúť elektrické prípojky pre predávajúcich, ak o ne požiadajú,

d) dodržiavanie hygienických, potravinárských a veterinárnych predpisov a opatrení,

e) dozor nad dodržiavaním podmienok predaja na jarmoku a všetkých platných noriem a právnych predpisov. V prípade potreby k zjednaniu nápravy prizvať políciu.

f) kontrolu označenia stánkov, stolov a miesta menom a adresou zodpovednej osoby, označenie tovaru cenovkami,

g) kontrolu oprávnenosti predaja jednotlivými osobami, oprávnenia na podnikanie v príslušnej

oblasti podľa príslušných predpisov, povolenie na predaj výrobkov, alebo poskytovanie služieb,

h) kontrolu dokladov o nadobudnutí tovaru,

i) na viditeľnom mieste umiestniť trhový poriadok,

j) spolupracovať s orgánmi vykonávajúcimi na trhovom mieste kontrolnú a dozornú činnosť,

k) kontrolu používania elektronickej registračnej pokladne,

l) kontrolu dodržiavania trhového poriadku, za porušenie povinností v "Trhovom poriadku" zakázať predaj tovaru a vylúčiť predávajúceho z predaja.

**Čl. 10**

**Ceny tovaru**

Ceny tovaru na jarmoku sú tvorené dohodou medzi predávajúcim a kupujúcim v zmysle zákona o cenách č. 18/1996 Z.Z. v znení neskorších zmien a predpisov.

 **Čl. 11**

**Orgány dozoru**

1. Dozor nad dodržiavaním tohoto nariadenia vykonávajú :

a) starosta a poverení pracovníci obce Závod,

b) Kultúrno-športová komisia pri OZ Závod.

2. Oprávnenia dozorných, inšpekčných a iných orgánov, v rámci kontrolnej činnosti podľa osobitných predpisov nie sú týmto všeobecne záväzným nariadením dotknuté.

**Čl. 12**

**Záverečné ustanovenie**

1. VZN - Trhový poriadok o podmienkach predaja výrobkov a poskytovaní služieb na príležitostnom trhu - jarmoku v obci Závod schválený Obecným zastupiteľstvom v Závode dňa 11. marca 2015, uznesením č. 5/2015.

2. VZN - Trhový poriadok o podmienkach predaja výrobkov a poskytovaní služieb na príležitostnom trhu - jarmoku v obci Závod nadobúda účinnosť dňom schválenia.

 Ing. Peter Vrablec

 starosta obce

Návrh VZN vyvesený dňa: 23. februára 2015

VZN schválené dňa 11. marca 2015

VZN vyvesené dňa 12. marca 2015